Folketing
2005-11-30

Jeg forstår ikke, at statsministeren siger, at der ikke er noget nyt, for der forekommer mig at være to afgørende nye ting i det. Tingene udvikler sig jo hele tiden, og man kan altid diskutere, hvad der er nyt. Det ene nye er, at 82 pct. af irakerne siger, at de helst var fri for udenlandske tropper i den undersøgelse, som det britiske forsvarsministerium har ladet foretage, og som vi diskuterede på et tidligere tidspunkt her i salen. Jeg synes, det er afgørende nyt, at irakerne selv siger: Vi var helst fri for udenlandske tropper. Argumentet fra statsministeren har jo indtil nu været, at vi var der for irakernes skyld, og det er i sagens natur svært at fastholde i en situation, hvor irakerne beder de udenlandske tropper om at forlade landet. Det synes jeg er den ene afgørende nye ting. Den anden afgørende nye ting er udviklingen i USA, hvor modstanden mod krigen i befolkningen og også blandt Kongressens politikere jo vokser voldsomt i de her dage.